Talle mor oor Adé van Heerden se mej. Wêreld-uitrusting | Maroela Media
Adé van Heerden in haar tradisionele uitrusting (25) (Foto: Facebook)
Adé van Heerden (25), die skoonheid wat in Maart vanjaar as eerste prinses in die Mej. Suid-Afrika-skoonheidskompetisie aangewys is, het pas vertrek om die land in die Mej. Wêreld-kompetisie te verteenwoordig.
Van Heerden, 'n dokter van die Wes-Kaap, gaan teen deelnemers van 123 ander lande te staan kom. Nie al die deelnemers van die 123 lande sal egter die kans kry om op die internasionale verhoog te pronk tydens die oorhandiging van die kroon nie. Voorkompetisies word tussen 21 Oktober en 15 November gehou om uiteindelik die top-40 deelnemers aan te wys wat in aanmerking sal kom vir die kroon.
Talle sosialemediagebruikers het dié uitrusting, oënskynlik 'n tradisionele Afrika-uitrusting met 'n moderne kinkel wat ontwerp is deur Matome Seshoka van Antherline Designs, egter bevraagteken en as "'n gemors" beskryf.
"Sy kan omhels [die tradisionele kultuur] wat sy wil. Al wat ons [sosialemediagebruikers] sê, is dat die uitrusting 'n aaklige gemors is," het die Twitter-gebruiker Spha Khabzo laat hoor.
"Sy verdien nie om hierdie aaklige uitrusting aan te trek nie, sy verdien soveel beter vir 'n internasionale verhoog," het Eon von Diamond op Facebook geskryf. "Die arme vrou – sy is heeltemal te beeldskoon om so 'n belaglike uitrusting te dra."
Hoewel dié uitrusting haar tradisionele drag is, het talle sosialemediagebruikers ook die "tradisie" in die uitrusting bevraagteken.
"Wat is dit dié? Watter kultuur is dit? Watter Suid-Afrikaner word hier verteenwoordig?" het Tshepiso Tumelo Mokoena op Facebook geskryf. "Dis aaklig," het Jerome Jonas laat hoor.
"Sy het my stem – die uitrusting het egter nie," het Elsa K op Twitter geskryf.
Ander bekendes, soos onder andere Zelda la Grange, het vir Van Heerden in die bres getree en haar verdedig. "Ek hou nogal van die uitrusting. Of jy nou daarvan hou of nie, kom ons stuur haar [na die kompetisie] sonder enige negatiwiteit in haar gedagtes en met die wete dat ons 100% agter haar is."
Ondanks dié kommentaar gaan Van Heerden steeds volstoom voort met talle projekte ter voorbereiding van die skoonheidskompetisie.
Die Mej. Wêreld-kroning vind op 18 November plaas by die Crown of Beauty-teater in Sanya in China plaas.
Adé van Heerden in haar gala-uitrusting (25) (Foto: Facebook)
Sy pas maar net in by die meerderheid en gooi haar eie kultuur oorboord!
O aarde, wel gelukkig het Spha Khalso gese dis 'n aaklige gemors anders was die weer rassisties. Ek persoonlik dink dis nie te sleg nie.
"Skeur jou los van jou eie nasie af en verwonder jou dat die ander nasies nie oormekaar val om jou in te neem nie. 'n Nasie, net soos 'n enkele mens, hou nie na sy na-aapsel nie" – C.J. Langenhoven